Widziołech gynau tyn szpil, uo kiery terozki je takie larmo? Przeca niy boło hajowanio ani przed, ani na, ani po szpilu, a musza pedzieć, że miołech nadzieja na jakiś ekstra szpas skuli manifestacje „echt-Poloków” abo „echt-Ślonzoków”. Po prowdzie niy boło tyż wielgich wiwatow – trocha my poklaskali i szlus. Zdowo mi sie, iże cołko haja skuli szpilu Tyjateru Polskigo w Bielsku je ganc ajchniono.
Trzeba pedzieć – niy ma to szpil, kery kożdy Ślonzok, abo ino kożdy przociel tyjateru musi uoboczyć. Szłoby istno gyszichta pokozać lepij, wyraźnij, abo mocnij. Niy godom tukej uo ideologie, ino uo „środkach wyrazu artystycznego”. Szpil pado uo rzyczach rychtyk ważnych, a niy poradzi ich pokozać, co by my to niy ino wiedzieli, ale i czuli.
Konflikt Ślonzoków z Polokami nojlepij je pokozany na płaszczyźnie małżyństwa ślonskigo dochtora i polskij rechtorki. Woża se tyn szpil skuli tego, iże je sam gynau ślonsko filozofijo historie, kiero je zawdy historiom ludzi. Uocyniomy ino jednostki, niy narody. Beztóż nawet istnyj dochtorowyj, kiero wyrosto na czorny charaktyr, boło mi przi kóńcu żol. Czułech, iże tela popochała skiż lankoru i ludzkij gupoty a słabości, a niy tymu, iże boła gorolkom.
Za to finału szpilu niy umiołech strzimać. Uoroz zaczyna sie bojka, moralizowaniy, beztóż najwiynkszy atut szpilu – osadzynie bohatyrów w jakisikejś pyrsonalności – poszoł furt. Możno jakby aktory tela niy godali, ino zuonaczyli pantonima, poradziliby ta scyna uobronić, schronić we symbolismusie. Skuli mie nadowo sie uona ino do hasioka: boł to tyn jedyn momynt, kiej żech sie gańbowoł ślonskości na binie.
„Miłość w Königshütte” niy ma, niystety, maszketym dlo widza. Niy wyszołech z tyjateru choby ożarty, a przeca tako działo na mie zawdy katharsis (niy mo znaczynio, eli w tyjatrze, eli w kinie, eli kaj indzyj). Je to szpil słuszny, ale trocha ańfachowy.
szl_Latn szl_Latn szl_Latn szl_Latn szl_Latn